Betogers dring aan Lammie moet vrygelaat wordKinkel (Foto: Verskaf) ’n Betoging word Donderdag by die Johannesburgse Dieretuin in Gauteng gehou om daarop aan te dring dat ’n geliefde olifant van dié dieretuin vrygelaat moet word. BDS Suid-Afrika, die organisasie vir menseregte en Palestynse solidariteit, dring aan op die vrylating van die nóú bekende grootpoot, Lammie (39), ná die dood van haar maat, Kinkel (35), vroeër vandeesmaand. Volgens Kwara Kekana, woordvoerder van BDS, sal personeel van dié organisasie asook hul voorsitter, prof. Farid Esack, wat ook in die direksie van die omgewingsregsorganisasie GroundWork dien, ’n wettige betoging Donderdag om 12:00 by die Jan Smuts-ingang van die dieretuin hou vir die eensame Lammie. Die organisasie wil Lammie glo graag na ’n wildreservaat verskuif waar sy vrylik kan rondbeweeg en met ander olifante kan meng. Die EMS-stigting, ’n stigting wat hom toewy aan bewaring, het gevolglik aangebied om ’n geskikte blyplek vir Lammie te vind en al die koste rakende haar hervestiging te dek. Kekana sê dat Lammie haar lewe lank in dié dieretuin woon. Haar pa en ma, Jumbo en Dolly, is in die einste dieretuin in die 1970’s aangehou en later binne ’n enkele jaar ná mekaar dood. Lammie se broer, wat ook in dié dieretuin gebore is, is kort nadat hy aan ’n Franse dieretuin verkoop is, dood. Kekana wys daarop dat die Nasionale Dierebeskermingsvereniging (NDBV) se 2015-verslag verklaar dat byna alle olifante wat gevange gehou word, aan tekorte ly. “Aangesien lewende wesens afhanklik is van familiebande, het olifante in aanhouding gedragsafwykings, ly aan siektes en gestremdhede en het ook ’n aansienlik korter lewensverwagting,” sê Kekana. Maroela Media het vroeër berig die olifantbul, Kinkel, is vroeër vandeesmaand onverwags in die Johannesburgse dieretuin dood is. Dit is steeds onbekend presies wat die oorsaak van sy dood was. Kinkel het met koliek gesukkel. ŉ Burgemeesterskomiteelid vir gemeenskapsontwikkeling het vroeër gesê Lammie kry baie swaar ná Kinkel se dood en het die dag van sy dood geweier om te eet. Dieretuinpersoneel het die dag voor Kinkel se dood gesien hoe Lammie probeer om Kinkel op te help.